CELEX: 
Language: el
Date: 2019-01-16 00:00:00
Title: EKTEΛΕΣΤΙΚΗ OΔΗΓIΑ (EE) …/… ΤΗΣ ΕΠΙΤΡΟΠΗΣ για τη θέσπιση τεχνικών προδιαγραφών για τη σήμανση των πυροβόλων όπλων και των ουσιωδών συστατικών μερών τους δυνάμει της οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων

EKTEΛΕΣΤΙΚΗ OΔΗΓIΑ (EE) …/… ΤΗΣ ΕΠΙΤΡΟΠΗΣ
            
            
               της 16.1.2019
            
            
               για τη θέσπιση τεχνικών προδιαγραφών για τη σήμανση των πυροβόλων όπλων και των ουσιωδών συστατικών μερών τους δυνάμει της οδηγίας 91/477/ΕΟΚ του Συμβουλίου σχετικά με τον έλεγχο της απόκτησης και της κατοχής όπλων
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 91/477/ΕΟΚ του Συμβουλίου, της 18ης Ιουνίου 1991, σχετικά με τον έλεγχο της απόκτησης και της κατοχής όπλων
                  1
               , και ιδίως το άρθρο 4 παράγραφος 2α,
            
            
               Εκτιμώντας τα ακόλουθα:
            
            
               (1)Το άρθρο 4 παράγραφος 1 της οδηγίας 91/477/ΕΟΚ υποχρεώνει τα κράτη μέλη να εξασφαλίζουν ότι τα πυροβόλα όπλα και τα ουσιώδη συστατικά μέρη τους, είτε αποτελούν μέρος του πυροβόλου όπλου είτε κυκλοφορούν στην αγορά χωριστά, φέρουν ευκρινή, μόνιμη και μοναδική σήμανση. Το άρθρο 4 παράγραφος 2 της εν λόγω οδηγίας ορίζει τις πληροφορίες που πρέπει να περιλαμβάνονται στη σήμανση προκειμένου να αυξηθεί η ιχνηλασιμότητα των πυροβόλων όπλων και των ουσιωδών συστατικών μερών τους και να διευκολυνθεί η ελεύθερη κυκλοφορία τους. Για πολύ μικρά ουσιώδη συστατικά μέρη, οι πληροφορίες που πρέπει να περιληφθούν στη σήμανση περιορίζονται στον αριθμό σειράς ή σε αλφαριθμητικό ή ψηφιακό κωδικό. Το άρθρο 4 παράγραφος 4 της εν λόγω οδηγίας απαιτεί από τα κράτη μέλη να τηρούν σύστημα αρχειοθέτησης δεδομένων και να καταγράφουν σ' αυτό όλες τις πληροφορίες που απαιτούνται προκειμένου να ιχνηλατηθούν και να εντοπιστούν τα πυροβόλα όπλα, συμπεριλαμβανομένων πληροφοριών σχετικά με τη σήμανση που τίθεται στα πυροβόλα όπλα και τα ουσιώδη συστατικά τους και πληροφοριών σχετικά με τυχόν μετατροπές ή τροποποιήσεις ενός πυροβόλου όπλου που οδηγούν σε αλλαγή της κατηγορίας ή υποκατηγορίας του, όπως πληροφοριών σχετικά με την οντότητα που αντικατέστησε ή τροποποίησε ουσιώδες συστατικό μέρος.
            
            
               (2)Σε περίπτωση μεταφοράς από τα κρατικά αποθέματα για τη μόνιμη χρήση από πολίτες, η ταυτότητα της οντότητας που κάνει τη μεταφορά πρέπει επίσης να περιλαμβάνεται στη σήμανση. Στην περίπτωση που η ταυτότητα δεν υπάρχει ήδη στο πλαίσιο υφιστάμενης σήμανσης, πρέπει να περιληφθεί όταν πραγματοποιείται η μεταφορά για χρήση από πολίτες.
            
            
               (3)Περαιτέρω, η οδηγία 91/477/ΕΟΚ υποχρεώνει τα κράτη μέλη να εξασφαλίζουν τη σήμανση κάθε στοιχειώδους μονάδας συσκευασίας πυρομαχικών κατά τέτοιο τρόπο, ώστε να δηλώνεται το όνομα του κατασκευαστή, ο αναγνωριστικός αριθμός παρτίδας, το διαμέτρημα και ο τύπος πυρομαχικού. Με δεδομένη την τρέχουσα πρακτική της αγοράς για τις συσκευασίες πυρομαχικών και την τρέχουσα κατάσταση της τεχνολογίας, δεν είναι απαραίτητο, στο παρόν στάδιο, να θεσπιστούν τεχνικές προδιαγραφές γι' αυτή τη σήμανση. Η παρούσα οδηγία θα πρέπει συνεπώς να εφαρμόζεται μόνο στη σήμανση πυροβόλων όπλων και των ουσιωδών συστατικών μερών τους (συμπεριλαμβανομένων των πολύ μικρών ουσιωδών συστατικών μερών).
            
            
               (4)Το επαρκές μέγεθος γραμματοσειράς των σημάνσεων είναι κρίσιμης σημασίας για την επίτευξη του στόχου της αύξησης της ιχνηλασιμότητας των πυροβόλων όπλων και των ουσιωδών συστατικών μερών τους. Συνεπώς, οι τεχνικές προδιαγραφές θα πρέπει να καθορίζουν ένα ελάχιστο μέγεθος γραμματοσειράς που τα κράτη μέλη οφείλουν να τηρούν όταν καθορίζουν το μέγεθος γραμματοσειράς για τις εν λόγω σημάνσεις στο εθνικό τους δίκαιο. 
            
            
               (5)Έχοντας υπόψη τα Διεθνή πρότυπα για τον έλεγχο των φορητών όπλων (ISACS) των Ηνωμένων Εθνών σχετικά με τη σήμανση και με την τήρηση αρχείων, σκελετοί και υποδοχείς κατασκευασμένοι από μη μεταλλικά υλικά τα οποία θέτουν σε κίνδυνο την ευκρίνεια και τη μονιμότητα της σήμανσης (για παράδειγμα, σκελετοί ή υποδοχείς από ορισμένες κατηγορίες πολυμερούς) θα πρέπει να απαιτείται να φέρουν τη σήμανσή τους σε μεταλλική πλακέτα, η οποία είναι μόνιμα ενσωματωμένη στο υλικό του σκελετού ή του υποδοχέα. Τα κράτη μέλη θα πρέπει να είναι ελεύθερα να επιτρέπουν τη χρήση άλλων τεχνικών για τη σήμανση των σκελετών και υποδοχέων από μη μεταλλικά υλικά, όπως αυτή της βαθιάς χάραξης με λέιζερ, οι οποίες εξασφαλίζουν ισοδύναμο επίπεδο ευκρίνειας και μονιμότητας.
            
            
               (6)Για να διευκολυνθεί η ιχνηλασιμότητα των πυροβόλων όπλων και των ουσιωδών συστατικών μερών τους στα συστήματα αρχειοθέτησης δεδομένων των κρατών μελών, τα τελευταία θα πρέπει να υποχρεούνται να επιλέξουν μόνο μεταξύ του λατινικού, του κυριλλικού ή του ελληνικού αλφαβήτου κατά τον προσδιορισμό του ή των αλφαβήτων που μπορούν να χρησιμοποιηθούν για τη σήμανση των πυροβόλων όπλων και των ουσιωδών συστατικών μερών τους. Ομοίως, τα συστήματα αρίθμησης που μπορούν να χρησιμοποιηθούν για τη σήμανση των πυροβόλων όπλων και των ουσιωδών συστατικών μερών τους θα πρέπει να περιορίζονται στο αραβικό ή το ρωμαϊκό, όπως ορίζεται σε κάθε κράτος μέλος. 
            
            
               (7)Η παρούσα οδηγία δεν θίγει τις διατάξεις του άρθρου 3 της οδηγίας 91/477/ΕΟΚ. 
            
            
               (8)Σύμφωνα με την κοινή πολιτική δήλωση, της 28ης Σεπτεμβρίου 2011, των κρατών μελών και της Επιτροπής σχετικά με τα επεξηγηματικά έγγραφα
                  2
               , τα κράτη μέλη έχουν αναλάβει να συνοδεύουν, σε δικαιολογημένες περιπτώσεις, την κοινοποίηση των μέτρων μεταφοράς στο εθνικό τους δίκαιο με ένα ή περισσότερα έγγραφα που να επεξηγούν τη σχέση ανάμεσα στα συστατικά στοιχεία μιας οδηγίας και στα αντίστοιχα μέρη των νομικών πράξεων μεταφοράς στο εθνικό δίκαιο. 
            
            
               (9)Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συγκροτήθηκε δυνάμει του άρθρου 13β παράγραφος 1 της οδηγίας 91/477/ΕΚ,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
               Πεδίο εφαρμογής
            
         
         
            
               Η παρούσα οδηγία εφαρμόζεται στα πυροβόλα όπλα και τα ουσιώδη συστατικά τους μέρη, αλλά δεν εφαρμόζεται σε στοιχειώδεις μονάδες συσκευασίας πυρομαχικών.
            
            
               Άρθρο 2
               Τεχνικές προδιαγραφές για τη σήμανση των πυροβόλων όπλων και των ουσιωδών συστατικών μερών τους
            
            
               Τα κράτη μέλη εξασφαλίζουν ότι η απαιτούμενη από το άρθρο 4 της οδηγίας 91/477/ΕΟΚ σήμανση πληροί τις τεχνικές προδιαγραφές που ορίζονται στο παράρτημα της παρούσας οδηγίας.
            
            
               Άρθρο 3
               Διατάξεις μεταφοράς στο εθνικό δίκαιο
            
            
               1.Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως [Υπηρεσία Εκδόσεων: Παρακαλώ εισάγετε την ημερομηνία: 12 μήνες μετά τη δημοσίευση της παρούσας οδηγίας στην Επίσημη Εφημερίδα της Ευρωπαϊκής Ένωσης] το αργότερο. Ενημερώνουν αμέσως την Επιτροπή σχετικά. 
            
            
               Όταν τα κράτη μέλη θεσπίζουν τα εν λόγω μέτρα, αυτά περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη. 
            
            
               2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 4
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.1.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 256 της 13.9.1991, σ. 51. 
               
               
                  
                     (2)
                  
                        ΕΕ C 369 της 17.12.2011, σ. 14.
               
            
      
    ---documentbreak--- 
      
         
         
            
               Παράρτημα
            
            
               Τεχνικές προδιαγραφές για τη σήμανση των πυροβόλων όπλων και των ουσιωδών συστατικών μερών τους
            
            
               1.Το μέγεθος γραμματοσειράς που χρησιμοποιείται στη σήμανση είναι εκείνο που ορίζεται από το κράτος μέλος. Το μέγεθος ή το ελάχιστο μέγεθος που ορίζεται από κάθε κράτος μέλος είναι τουλάχιστον 1,6 mm. Όπου απαιτείται, μπορεί να χρησιμοποιηθεί γραμματοσειρά μικρότερου μεγέθους για τη σήμανση των ουσιωδών συστατικών μερών που είναι πολύ μικρών διαστάσεων για να σημανθούν σύμφωνα με το άρθρο 4 της οδηγίας 91/477/ΕΟΚ.
            
            
               2.Για σκελετούς ή υποδοχείς από μη μεταλλικό υλικό είδους που καθορίζεται από το κράτος μέλος, η σήμανση εφαρμόζεται σε μεταλλική πλακέτα, η οποία είναι μόνιμα ενσωματωμένη στο υλικό του σκελετού ή του υποδοχέα κατά τρόπον ώστε: 
            
            
               α)η πλακέτα να μην μπορεί να αφαιρεθεί εύκολα ή άμεσα, και
            
            
               β)η αφαίρεση της πλακέτας να συνεπάγεται την καταστροφή τμήματος του σκελετού ή του υποδοχέα. 
            
            
               Τα κράτη μέλη μπορούν επίσης να επιτρέπουν τη χρήση άλλων τεχνικών για τη σήμανση των εν λόγω σκελετών ή υποδοχέων, υπό την προϋπόθεση ότι οι εν λόγω τεχνικές εξασφαλίζουν ισοδύναμο επίπεδο ευκρίνειας και μονιμότητας για τη σήμανση. 
            
            
               Τα κράτη μέλη, κατά τον προσδιορισμό των μη μεταλλικών υλικών που θα καθορίσουν για τους σκοπούς αυτών των προδιαγραφών, λαμβάνουν υπόψη τον βαθμό στον οποίο το υλικό μπορεί να θέσει σε κίνδυνο την ευκρίνεια και τη μονιμότητα της σήμανσης.
            
            
               3.Το αλφάβητο που χρησιμοποιείται στη σήμανση είναι εκείνο που ορίζεται από το κράτος μέλος. Το αλφάβητο ή τα αλφάβητα που ορίζονται από κάθε κράτος μέλος είναι το λατινικό, το κυριλλικό ή το ελληνικό. 
            
            
               4.Το σύστημα αρίθμησης που χρησιμοποιείται στη σήμανση είναι εκείνο που ορίζεται από το κράτος μέλος. Το σύστημα ή τα συστήματα αρίθμησης που ορίζονται από κάθε κράτος μέλος είναι το αραβικό ή το ρωμαϊκό.